УэрэджыIакIуэ нэхъыфIхэр къыхах
ЩIымахуэ Олимп джэгухэм ирихьэлIэу зэхашэну гала-концертым хэтыну Урысейпсо сабий хорым теухуа тхылъыр УФ-м ЩэнхабзэмкIэ и министерствэмрэ Урысейпсо хор зэгухьэныгъэмрэ зэхалъхьащ.
Къэралым и щIыналъэ псоми зэпеуэкIэ уэрэджыIакIуэ пщIырыпщI къыщыхахынущ: сопранэ макъ зиIэу тхурэ альтуи апхуэдизрэ.
Къэбэрдей-Балъкъэрым ЩэнхабзэмкIэ и министерствэм егъэджэныгъэмкIэ и методикэ центрымрэ республикэм и Хор зэгухьэныгъэмрэ зэпеуэ ирагъэкIуэкIащ. Зэхьэзэхуэм хор гупитI пашэ щыхъуащ: Налшык ГъуазджэхэмкIэ и сабий школ №1-мрэ сабий музыкэ школым, Темыркъан Юрэ и цIэр зезыхьэмрэ щыщу. КъэпщытакIуэхэм я нэхъыжьу щытар КъБР-м и хор зэгухьэныгъэм и унафэщI Мыд Мадинэщ.
Зэпеуэм и етIуанэ Iыхьэр щекIуэкIым ирихьэлIэу Налшык къэкIуэнущ ЩэнхабзэмкIэ Урысей гуманитар университетым и профессор, академик, Урысейпсо хор зэгухьэныгъэм и президиумым хэт Тараканов Борис. НэхъыфIу къалъыта гупхэм я уэрэд жыIэкIэм ар едэIуэнурэ гала-концертым хэтыну цIыхуипщI къыхихынущ.
Тараканов Борис Налшык щригъэкIуэкIынущ хор гъуазджэм зегъэужьыным теухуа курсхэр. Своднэ сабий хорым хэтхэр Санкт-Петербург щызэхуашэсынущ, концертым хуагъэхьэзырын папщIэ.
Къэралым и щIыналъэ зэхуэмыдэхэм щыщ сабий мин бжыгъэхэм, Къэбэрдей-Балъкъэрым щыщхэри яхэту, Сочэ-2014 ЩIымахуэ Олимп Джэгухэр щызэхуащIыжкIэ ятыну концертым уэрэд щыжаIэнущ.
ГЕРАСИМОВЭ Риммэ.
